b"\n_START_ARTICLE_\nFran Kova\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nGimnazijo je obiskoval v Vara\xc5\xbedinu in Zagrebu, teologijo v Zagrebu in Mariboru. V duhovnika je bil posve\xc4\x8den 1894 pri Svetem Juriju v Slovenskih goricah. Slu\xc5\xbeboval je od avgusta do konca 1894 kot kaplan in do 11. maja 1895 kot provizor na Spodnji Polskavi, potem do jeseni kot provizor v Studenicah. Od jeseni 1895 do junija 1897 je \xc5\xa1tudiral filozofijo v Rimu kjer je diplomiral in doktoriral na rimski dominikanski Univerzi St. Maria supra Minervam. Nato je bil pomo\xc5\xbeni duhovnik v Studenicah. 1. oktobra 1897 se je zaposlil kot redni profesor za filozofijo in fundamentalno teologijo na mariborskem Bogoslovnem u\xc4\x8dili\xc5\xa1\xc4\x8du._NEWLINE_Poleg filozofsko-teolo\xc5\xa1kega dela se je posve\xc4\x8dal preu\xc4\x8devanju zgodovine; v tej funkciji je sodeloval kot izvedenec za etni\xc4\x8dno mejo v sklopu jugoslovanske diplomatske delegacije na pari\xc5\xa1ki mirovni konferenci leta 1919._NEWLINE_Med letoma 1897 in 1909 je bil urednik teolo\xc5\xa1ke revije Voditelj v bogoslovnih vedah. Kot cenzor je ocenil nove prekmurske katoli\xc5\xa1ke nabo\xc5\xbene knjige, kot Molite bratje! Jo\xc5\xbeefa Radohe in Jo\xc5\xbeefa Sakovi\xc4\x8da. Ker je bil Prlek, je dobro razumel prekmur\xc5\xa1\xc4\x8dino in je podpiral izdajanje prekmurskih knjig._NEWLINE_24. septembra 1937 mu je Mestna ob\xc4\x8dina Maribor kot 'nestorju mariborskih kulturnih delavcev' podelila prvo Slom\xc5\xa1kovo nagrado."